b'\n_START_ARTICLE_\nMagnalis\n_START_PARAGRAPH_\nMagnalis (angl. magnalium)\xc2\xa0\xe2\x80\x93 aliuminio lydinys su magniu (1-13\xc2\xa0% Mg) ir nedideliais kiekiais vario, nikelio ir alavo. Kai kurie variantai, skirti specialiam panaudojimui, gali tur\xc4\x97ti iki 50\xc2\xa0% magnio, nors j\xc5\xb3 atsparumas korozijai prastas. \xc5\xa0ie lydiniai naudojami in\xc5\xbeinerijoje ir pirotechnikoje.\n_START_SECTION_\nSavyb\xc4\x97s\n_START_PARAGRAPH_\nLydiniai su ma\xc5\xbeai magnio (apie 5\xc2\xa0%) pasi\xc5\xbeymi didesniu stipriu, didesniu koroziniu atsparumu ir ma\xc5\xbeesniu tankiu negu grynas aliuminis. \xc5\xa0iuos lydinius lengviau apdirbti ir suvirinti negu gryn\xc4\x85 aliumin\xc4\xaf. Lydiniai su dideliais kiekiais magnio (apie 50\xc2\xa0%) yra trap\xc5\xabs ir lengviau koroduojantys nei grynas aliuminis.\n_START_SECTION_\nPanaudojimas\n_START_PARAGRAPH_\nMagnaliai su nedaug magnio yra brangesni u\xc5\xbe aliumin\xc4\xaf, bet d\xc4\x97l didesnio stiprio, ma\xc5\xbeesnio tankio ir geresnio apdirbamumo naudojami orlaivi\xc5\xb3 ir automobili\xc5\xb3 dalims gaminti._NEWLINE_Lydiniai su apie 50\xc2\xa0% magnio trap\xc5\xabs ir lengvai koroduojantys, tod\xc4\x97l in\xc5\xbeinerijoje ma\xc5\xbeai kur tinkami. Ta\xc4\x8diau paversti \xc4\xaf miltelius jie yra deg\xc5\xabs, atsparesni korozijai negu grynas magnis ir labiau reaguojantys negu grynas aliuminis, tod\xc4\x97l naudojami pirotechnikoje kaip metalas kuras ir kibirk\xc5\xa1tims i\xc5\xa1gauti. \xc5\xa0io lydinio trapumas leid\xc5\xbeia \xc5\xa1io lydinio luitelius plaktuku sudau\xc5\xbeyti \xc4\xaf gabal\xc4\x97lius, kuriuos galima sumalti kavamale \xc4\xaf miltelius, tinkamus pirotechnikai. Rutuliniu mal\xc5\xabnu pramon\xc4\x97je magnalis \xc4\xaf smulkius miltelius sumalamas per kelias valandas, o aliuminis\xc2\xa0\xe2\x80\x93 per kelias dienas. Magnalio milteliai dega su tra\xc5\xa1kan\xc4\x8diu garsu._NEWLINE_Magnalio milteliai yra efektyvesni u\xc5\xbe to paties smulkumo aliuminio miltelius. Su jais reikia elgtis taip pat atsargiai, kaip ir su magnio milteliais, pavoj\xc5\xb3 kelia dr\xc4\x97gm\xc4\x97, boro r\xc5\xabg\xc5\xa1tis, amonio junginiai.'